Juba sellest saati, kui  sellesse blogisse postitati kodu-tehtud jogurti valmistamisõpetus, olen tahtnud ka ise jogurtit teha ja nüüd lõpuks sai esimene ports kodust jogurtit tehtud ning kindlasti pole see ka viimane, sest peas mõlkumas mitu ideed, mis lisanditega jogurtit veel teha. Esimene jogurtitegu õnnestus päris hästi - hommikuks oli küll soojas seisev jogurtijuuretis veidi tükki läinud, aga lasin selle läbi sõela ja sain nii tükkidest lahti, võtsin järgmiseks korraks veidi jogurtijuuretist, siis segasin hulka sõstrapüree ja linaseemned, seejärel külmkappi ja lõunal saigi juba enda tehtud mõnusat jogurtit sööma hakata. Koduse jogurti puhul on eriti hea see, et kõike saab oma maitse järgi lisada ning ka valmistamine on lihtne. Igatahes on mulle nüüd jogurtitegemise pisik nakatunud :)       Kuumuta potis liiter piima 45-55 kraadini, selleks kulub täpselt 4 minutit. Tõsta tulelt ja lisa juurde maitsestamata jogurt. Aseta potile kaas peale ning jäta umbes 12 tunniks sooja kohta seisma (valmimise ajal ära jogurtisegu sega, kuna siis  läheb see tükki).  Valmis jogurtilt võta ära 1 dl järgmise korra juuretist* (nii ei pea enam poest uut maitsestamata jogurtit ostma).  Püreesta punasõstrad suhkruga (osad marjad võid terveks jätta). Sega jogurtisegusse sõstrapüree ja linaseemned. Enne serveerimist lase jogurtil mõned tunnid külmkapis seista.  *